
סדר היום:  

תקנות החברות (הקלות לחברות ציבוריות שמניותיהן רשומות למסחר בבורסה מחוץ לישראל) (תיקון מס' 2), התשע"א-2011
נכחו:

חברי הוועדה:

דוד רותם – היו"ר

דורון אביטל

אורי מקלב

מוזמנים:

רוני טלמור - מחלקת ייעוץ וחקיקה, משרד המשפטים

ורד סלומון – מחלקת תאגידים, רשות לניירות ערך 
מ"מ מנהלת הוועדה:

תמי ברנע

ייעוץ משפטי:​


אלעזר כהנא
רשמת פרלמנטרית:

אתי אפלבוים

תקנות החברות (הקלות לחברות ציבוריות שמניותיהן רשומות למסחר בבורסה מחוץ לישראל) (תיקון מס' 2), התשע"א-2011
היו"ר דוד רותם:


אני פותח את ישיבת ועדת החוקה, חוק ומשפט. על סדר-היום: תקנות החברות (הקלות לחברות ציבוריות שמניותיהן רשומות למסחר בבורסה מחוץ לישראל)(תיקון מס' 2), התשע"א-2011.


משרד המשפטים יסביר לנו מה רוצה ממני שר המשפטים.

רוני טלמור:


התקנות האלה באות לתקן את תקנות החברות (הקלות לחברות ציבוריות שמניותיהן רשומות למסחר בבורסה מחוץ לישראל). יש פה כמה תיקוני נוסח בעקבות תיקון 16 ו-17 וגם שני תיקונים מהותיים. אחד בעקבות תיקון 16 ואחד בעקבות תיקון 17. 


בעקבות תיקון 16 התבקשנו לתת הקלה ליושב ראש ועדת ביקורת בחברה שהמניות שלה נסחרות בחו"ל. כמו שאתה בוודאי זוכר, בתיקון 16 נקבע שיו"ר ועדת הביקורת צריך להיות דירקטור חיצוני. החברות האלה ביקשו בעצם הקלה בצורה שהיא מעין הוראת מעבר שאומרת שהיו"ר המכהן, בהנחה שהוא בלתי תלוי, יוכל להמשיך לכהן 3 שנים ולקבל את הגמול שהוא קיבל קודם לכן. זאת הקלה שקבועה בתקנה 5ג רבתי. 


בתקנה 5ב המוצעת יש הקלה שאנחנו מציעים לחברת אגרות חוב שהנפיקו אג"ח בחו"ל - ותכף נדייק יותר בהגדרה – שההקלה בעצם דומה להקלה שניתנה בשעתו לגבי דירקטורים חיצוניים בחברות ציבוריות בסמוך לאחר חקיקת חוק החברות. ההקלה היא גם מעין הוראת מעבר לגבי דירקטורים מכהנים. אם הם "מספיק" בלתי תלויים, אז אפשר לראות אותם כדח"צים וגם להמשיך לשלם להם את הגמול שהם קיבלו קודם לכן.


כמו כן יש שתי הקלות נוספות שכבר קיימות היום לגבי דח"צים בחברות שהמניות הונפקו מחוץ לישראל. אחת מתייחסת לתקופת הכהונה, שאפשר להמשיך ולהאריך את זה גם אחרי מגבלת קדנציות שיש בחוק. 


השנייה מתייחסת להקלה לגבי מומחיות חשבונאית או פיננסית שבעצם אפשר להסתמך על הדרישות שיש בדין הזר. 


זאת סקירה כללית. 

היו"ר דוד רותם:


אם אני מאפשר לאותם יושבי ראש ועדות ביקורת להמשיך ולכהן – יכול להיות שהיום מי שמכהן הוא לא דירקטור חיצוני. 

רוני טלמור:


במקרה כזה הוא לא יוכל להמשיך לכהן. 

היו"ר דוד רותם:


זה ברור שמהיום שהחוק נכנס לתוקף בעצם יושבי ראש ועדות הביקורת יהיו דירקטורים חיצוניים. 

רוני טלמור:


הם לא יהיו חיצוניים, הם יעמדו בתנאים שקבענו בהקלה והם יהיו בלתי תלויים במובן הזה שיתקיימו בהם הדרישות הרלוונטיות מאי התלות של דח"צים. ההנחה היא שהם כבר עומדים בזה כי גם בחו"ל יש דרישה לדירקטורים בלתי תלויים לפי ההגדרות אצלם בוועדת הביקורת.

היו"ר דוד רותם:


אבל ההגדרות אצלם לא תמיד זהות  להגדרות אצלנו.

רוני טלמור:


נכון. לכן בכלל התקנות האלה מלכתחילה קיימות.

היו"ר דוד רותם:


כאשר התקנות שלהם מקלות את הדרישות הישראליות, מה קורה אז?

רוני טלמור:


הדרישה שאנחנו סברנו שהיא הדרישה המהותית בעניין אי התלות היא הדרישה בסעיף 240ב בחוק החברות הקובע את האיסור על זיקה. הסעיף הזה גם מורחב עכשיו בתיקון 16. בתנאי הזה הם יהיו חייבים לעמוד.

היו"ר דוד רותם:


הערות?

דורון אביטל:


מתי התקבל החוק?

היו"ר דוד רותם:


החוק התקבל והתיקון אחרי זה התקבל. זה תיקון 15 ו-16 שכבר העברנו אותם במליאה. 

דורון אביטל:


לגבי תקנות של שר. אם לא כתוב בחוק במפורש שהן צריכות להיות טעונות אישור של ועדת חוקה, אז הן לא צריכות לעבור דרך הוועדה?

היו"ר דוד רותם:


לא. 

דורון אביטל:


השר אוטונומי לתקן תקנות?

היו"ר דוד רותם:


למעט אם אלה חוקים שעוברים בוועדת חוקה. חוקים שעוברים בוועדת חוקה אז כתוב שם שהשר רשאי באישור ועדת חוקה להתקין תקנה. אם לא כתוב אז הוא רשאי.

אורי מקלב:


יש אפשרות לתת סמכות לשר לתקן תקנות גם בלי שהוא מגיע?

אלעזר כהנא:


למעט תקנות שמטילות אגרה, אז חייב אישור של הוועדה. 

היו"ר דוד רותם:


אגרה או תקנות שמטילות עונשים. 


רבותיי, מי בעד אישור התקנות?

הצבעה

בעד – רוב

נגד – אין

נמנעים - אין

היו"ר דוד רותם:


אושר פה אחד.


תודה רבה, הישיבה נעולה.

הישיבה ננעלה בשעה 13:15
